Document ID: 32006D0636

KOMISJONI OTSUS,
12. september 2006,
millega määratakse kindlaks ajavahemikus 1. jaanuarist 2007 kuni 31. detsembrini 2013 maaelu arenguks antava ühenduse toetuse summa jaotus aastate kaupa iga liikmesriigi kohta
(teatavaks tehtud numbri K(2006) 4024 all)
(2006/636/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. septembri 2005. aasta määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta, (1) eriti selle artikli 69 lõiget 4,
ning arvestades järgmist:
(1)
Nõukogu otsusega 2006/493/EÜ (2) on kindlaks määratud ajavahemikus 1. jaanuarist 2007 kuni 31. detsembrini 2013 maaelu arenguks antava ühenduse toetuse summa, selle jaotus aastate kaupa ja miinimumsumma, mis tuleb koondada lähenemiseesmärgi alusel abikõlblikesse piirkondadesse.
(2)
2005. aasta detsembri Euroopa Ülemkogus heaks kiidetud 2007.-2013. aasta finantsperspektiivi punktiga 40 on kindlaks määratud ühtekuuluvust toetavatest fondidest tehtavate ülekannete maksimummäärad.
(3)
Kooskõlas määruse (EÜ) nr 1698/2005 artikli 69 lõikega 4 tehakse maaelu arenguks antava ühenduse toetuse summa jaotus aastate kaupa iga liikmesriigi kohta pärast komisjoni jaoks ette nähtud tehnilisele abile antava summa mahaarvamist ning võttes arvesse lähenemiseesmärgi alusel abikõlblikele piirkondadele reserveeritud summasid, varasemaid tulemusi ning konkreetseid ja objektiivsetel kriteeriumitel põhinevaid vajadusi. Kooskõlas määruse (EÜ) nr 1698/2005 artikli 69 lõikega 3 seotakse need summad iga-aastase 2-protsendilise indeksiga ning kooskõlas kõnealuse artikli lõikega 5 võtavad liikmesriigid programmeerimise eesmärgil arvesse ümbersuunamisest tulenevaid summasid, nagu on sätestatud nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (3) artikli 12 lõikes 2.
(4)
Vastavalt nõukogu 29. septembri 2003. aasta määruse (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) (4) artikli 10 lõikele 2, artiklitele 143d ja 143e on Euroopa Põllumajanduse Tagatisfondist Maaelu Arengu Euroopa Põllumajandusfondile (EAFRD) tehtavad ümberpaigutused kokku 2007.-2013. eelarveaastaks sätestatud komisjoni otsuses 2006/410/EÜ. (5) Need summad tuleks maaelu arengu programmitöö eesmärgil lisada kõnealusele jaotusele aastate kaupa iga liikmesriigi kohta vastavalt määruse (EÜ) nr 1782/2003 artikli 10 lõigetega 3 ja 4 kehtestatud metoodikale. Määruse (EÜ) nr 1782/2003 artikli 10 lõikega 1 ette nähtud ümbersuunamisest tulenevate summade jaotus aastate kaupa iga liikmesriigi kohta on kindlaks määratud komisjoni otsusega 2006/588/EÜ. (6)
(5)
Jaotus aastate kaupa iga liikmesriigi kohta ei tohiks hõlmata Bulgaaria ja Rumeenia jaoks ette nähtud summasid, kuna nende riikide jaoks ei ole ühinemisleping veel jõustunud. Kõnealuste riikide ühinemislepingu jõustumisest alates peaks jaotus aastate kaupa hõlmama vastavalt nendele riikidele ette nähtud toetusi,
ON VASTU VÕTNUD KÄESOLEVA OTSUSE:
Artikkel 1
Kulukohustuste assigneeringud ajavahemikus 1. jaanuarist 2007 kuni 31. detsembrini 2013 maaelu arenguks antavaks ühenduse toetuseks, nagu on osutatud määruse (EÜ) nr 1698/2005 artiklis 69, on sätestatud käesoleva otsuse lisas.
Artikkel 2
Käesolev otsus on adresseeritud liikmesriikidele.
Brüssel, 12. september 2006

Labels: 2
15
19
5